ДО

Г-Н КИРИЛ ПЕТКОВ

МИНИСТЪР-ПРЕДСЕДАТЕЛ НА РЕПУБЛИКА БЪЛГАРИЯ

Г-ЖА АСЕНА СЕРБЕЗОВА

МИНИСТЪР НА ЗДРАВЕОПАЗВАНЕТО

Г-Н БОЙКО РАШКОВ

МИНИСТЪР НА ВЪТРЕШНИТЕ РАБОТИ

Г-Н РАДАН КЪНЕВ

ЧЛЕН НА КОМИСИЯТА ПО ОКОЛНА СРЕДА, ОБЩЕСТВЕНО ЗДРАВЕ И БЕЗОПАСНОСТ НА ХРАНИТЕ В ЕВРОПЕЙСКИЯТ ПАРЛАМЕНТ

Д-Р НИКОЛАЙ НИКОЛОВ

ДИРЕКТОР НА НЦТХ

**ОТ:** Иво Димитров Минчев, активен кръводарител, активист   
 Данни за контакт: ххххххххххххххххххххххххххххххххххх

**ОТНОСНО:** Проблемите в сферата на кръводаряването в България

Уважаеми господин Министър-председател,

Уважаеми дами и господа,

Пиша Ви това писмо във връзка с ескалиращите проблеми в сферата на кръводаряването в България.

От тийнейджърските си години се вълнувам от темата на кръводаряването. Дарявал съм кръв безвъзмездно и многократно и смятам, че имам моралното право като кръводарител и гражданин да споделя своите тревоги и притеснения от тревожното състояние на системата за пропагандиране и организиране на доброволното кръводаряване у нас. Тази система в частта „вземане, обработване и съхранение на кръв и кръвни съставки“ става, макар и бавно, технологично по-добра, но морално и социално се проваля все повече. Причината е в **незаинтересоваността и инертността на институциите за начините и мотивите, чрез които се „осигуряват“ кръвни донори**. Не използвам израза „кръводарители“, защото делът на безвъзмездните, доброволни и анонимни кръводарители у нас остава нищожно малък.

**Една от причините за това е, че всичко, което става извън вратите на Центровете и Отделенията по трансфузионна хематология не интересува институциите, в това число и Министерството на здравеопазването.**

За това твърдение се базирам на личния си опит в организирането на акции по кръводаряване с помощта на мои приятели и сподвижници. Не съм отказвал и винаги съм се отзовавал и на акциите, организирани от Българския червен кръст.

Администратор съм на страницата [www.kravodaritel.com](http://www.kravodaritel.com), която имаше за цел да бъде свободна база данни с безвъзмездни дарители. Също така съм администратор и участник в групи за кръводаряване в социалната мрежа Facebook, която на този етап е единствената възможност на много от българите да намерят донори, без да плащат.

Скоро **получих серия от заплахи и негативно отношение по интернет от търговци на кръв** и това ме мотивира да организирам **кампания за подобряване на условията за кръводаряване** в България.

Вярвам, че пишейки Ви това писмо, споделям желанията и мечтите на мнозинството българи, изправили се пред нещастието да спасяват близките си, както и на немалкото активисти кръводарители.

**Бих искал да изложа проблемите, с които аз и всички български кръводарители се сблъскваме всеки ден с надеждата да съдействате за решаването им.**

1. **Основен проблем в България е необходимостта близките на пациентите да търсят кръвни донори**, за да може да се извършат определени медицински интервенции.

Тази практика създава условия и дори подхранва търговията с кръв, защото не всеки има възможността, а и уменията да търси и намира кръв чрез социалните мрежи. Заради безизходицата мнозина българи се поддават на изнудването на т. нар. „кръвна мафия“, която действа като Организиран престъпна група и срещу определена сума може да предостави контролирана от нея брой донори на кръв и то от конкретна кръвна група.

1. Друг проблем е липсата на достатъчно силни алтернативни подходи за **изкореняване на** „**кръвната мафия“.** Друг съществен проблем е, че „кръвната мафия“ се възползва от инертността на институциите и все по добре развива своята мрежа от платени донори, с цел личното обогатяване на посредниците - нещо което е до болка известно на всички. Само че болката е за нуждаещите се, а удобството от инертността – за институциите. На черния пазар кръвните банки вървят между 200 и 900 лв. Не са рядкост случите, в които хората теглят бързи кредити, за да спасят близките си.
2. **Организацията на работата на центровете и отделенията по трансфузионна хематология** е друг проблем, който всички българи срещат, особено в тези градове, в които няма РЦТХ, съответно няма техника за преработка на кръвни съставки и реално се правят кръвовземания само от понеделник до петък до обяд, за да може кръвта да се транспортира след това. Сутринта се създават опашки от чакащи. Някъде се работи с номерца, някъде се чака. А поради ограниченията, свързани с КОВИД-19, се налага да се чака навън, пред сградата. И се чака с часове, а атмосферните условия невинаги са благоприятни.
3. **Недостигът на кръв в кръвната банка**. Съзнавам, че **с кампанийни крути мерки срещу кръвната мафия**, може да бъде временно блокирана нейната дейност, но този подход, ако е едностранчив, **ще доведе до обратен резултат – драматична липса на кръв и кръвни съставки** за ежедневните нужди на лечебните заведения и силно обществено недоволство.

По тази причина смятам, че работещо решение на проблема може да се търси чрез три паралелни, взаимно балансирани подхода.

1. Първият – **за нормативно, кадрово, материално и съответно финансово мотивиране на системата за трансфузионна медицина**. Също така и технологично, кадрово и мотивационното осигуряване на екипи на Центровете и Отделенията по трансфузионна хематология, работещи „на терен“, което ще скъси пътя и времето от решението за даряване на кръв и неговото осъществяване.   
    **Основен принцип: – Важен е кръводарителя!**  
   Основната грижа и удобство е за кръводарителя, за да му бъде показано, че жестът му е оценен не с кухи лозунги, а с действителни прояви на внимание. Удобството на екипа е важно, но не бива да е водещо, каквато е действителността, отблъскваща потенциалните дарители и блокираща тяхното задържане като такива.
2. Вторият подход – в кратки срокове **да се регулира съществуващия, макар и мъчително необходим „пазар на кръв“**, чрез **пряко ангажиране на платени донори, чрез системата за трансфузионна хематология, особено когато близките на нуждаещите се не могат да осигурят донори от кръга на свои познати и приятели**. Така ще бъдат изключени посредниците, чиито действия изключително силно влияят на цената на единица кръв, която се определя от посредниците, а не от преките донори. Тази цена варира според нуждата, според степента на отчаяние на близките. И основната причина за това е удобното безхаберие на властите от много години насам. Макар, че в съществуващото законодателство има заложени и лостове за доброволно, макар и възмездно донорство. Кой да си губи времето с тях? Действителността е отблъскваща, но пък е удобна.
3. Третият подход: **Практически мотивационни стимули за дарителите – обществена признателност за акта**; действително, адекватно и системно актуализирано възмездяване на преките им разходи, както и тези за подкрепителната закуска; адекватен на жеста им подарък за спомен със съответна символика.

Във връзка с **решаването на гореизложените проблеми**, както вероятно и други по-незначителни, имам следните **практически предложения** към Вас:

1. Да се създаде **стратегия**, която да води към **премахването и окончателната забрана на адресираното кръводаряване**. То самото създава предпоставки за сделки и съществуването на „кръвната мафия“.
2. **Да се повиши мотивацията на безадресни и безвъзмездни дарители**. Това може да стане чрез следните действия:
   1. Да се актуализират сумите в Наредбата за условията и реда за възмездяване и остойностяване на разходите по вземане, диагностика и преработка на кръв и кръвни съставки, за стимулирането, организирането и провеждането на дейностите, свързани с кръводаряването, както и за реда и цените за заплащане на кръвта и кръвните съставки. **Сумите по чл. 2 от Наредбата не са актуализирани от поне 15 години**, а в същото време цените на хранителните продукти в страната за този период са се вдигнали с огромен процент. Купонът за подкрепителна храна на стойност осем лева към днешна дата е по-скоро подигравка с дарителите.
   2. Да се стимулират дарителите чрез **приспадане на процент (или твърда сума) от здравните им осигуровки** за конкретния месец и/или някакво данъчно облекчение.
   3. **Да се организират перидично кампании от НЦТХ и/или РЦТХ** за доброволно даряване на кръв, в които дарителите да получават **допълнителни стимули**- например билети за културни, спортни или други събития.
   4. **Да се мотивират частните и държавните предприятия** да организират кръводарителски акции. Инструменти за това биха могли да бъдат данъчни облекчения или други подобни.
   5. Да се проучи за **добри практики за мотивиране на кръводарителите от други европейски държави**, в които проблемът не е наличен или поне не в такива размери.**Да се адаптират и приложат у нас.**
   6. Към пакета с изследвания за ХИВ, Хепатит и Сифилис може **да се добави ПКК при желание на дарителя**.
3. **По-лесен достъп до центровете по кръводаряване.** Да се увеличи времето на работа и/или броят на центровете за кръвовземане в градовете, в които буквално се стига до физическа саморазправа за номерца или ежедневно се налага чакане на дълги опашки. В градовете, в които има РЦТХ, този проблем не е наличен и процедурата по даряване протича по-лесно и по-бързо. Друга възможност е да се създаде организация с предварителна заявка за час за кръвовземане, за да се намали максимално времето, в което лицето дарител трябва да чака.
4. **Да се елиминира необходимостта от пренос на бележки** от близките на пациентите и дарителите. При необходимост, тази информация да се изпраща по електронен път. В различните градове съществуват различни практики, без утвърден регламент.
5. На **всеки дарител в център по трансфузионна хематология** да му бъде предложено **да подпише декларация за съгласие** **да бъде търсен** в случай на необходимост. Така може този регистър, тази огромна **база данни, с която РЦТХ и НЦТХ разполагат, да се използва по предназначение** и наистина в случаи на нужда да се изпраща СМС с покана за дарение от здравното заведение. Това ще елиминира необходимостта от създаването на алтернативни платформи, Фейсбук групи и други подобни комуникационни канали, поддържани от частни лица и организации.
6. Да се създадат кампании с помощта на БЧК/БМЧК, БОДК и други заинтерсовани организации, с цел **да се популяризира сред учениците от най-ранна възраст темата за кръводаряването**, за да може, когато навършат пълнолетие, да са достатъчно информирани за важността на този незаменим акт.
7. И накрая, но не на последно място – **да се преследват по-активно от органите на реда нарушителите, които търгуват с кръв**. Да има **ефективни присъди за организаторите и участниците в ОПГ**, които изнудват близките на нуждаещите се пациенти с космически суми за банка кръв. Не е нормално **всички в Русе** (а и в други градове), които са имали нужда от кръв, да **знаят кои са членовете на ОПГ и как да ги намерят, а само полицията да среща трудности с това**. Стотици, може би хиляди граждани, могат да ги посочат. Раздават се визитни картички, наричат се “посредническа агенция”. Само офис пред болницата не са си отворили още. Наглостта им стига дотам, че **заплашват със саморазправа мен и близките ми за това, че се опитвам да огранича намесата им в интернет ресурсите, които координирам**. За последното съм подал сведение в МВР – Русе.

Уважаеми дами и господа, време е държавата да поеме отговорността си по този въпрос и да не се разсъждава, че „проблемът на давещия се е на самия давещ се”. Запознат съм с проектобюджета на МЗ и включената в него „БЮДЖЕТНА ПРОГРАМА „ОСИГУРЯВАНЕ НА КРЪВ И КРЪВНИ ПРОДУКТИ“. За съжаление, не смятам, че предвидените там мерки ще решат проблемите. Смятам, че обществото ще се научи, че безвъзмездното кръводаряване е жизнена необходимост и житейски дълг на всеки здрав човек, както е и в по-развитите европейски държави.

Осъзнавам, че за Вас всичко това е равно на немалко разходи. Въпреки това, смятам че проблемът е много наболял и общественото недоволство расте - още повече сега, в условията на пандемия, когато има по-голямо търсене на дарители. Към този момент много повече от тези пари се плащат на черния пазар на кръв.

Искрено се надявам и вярвам, че ще предприемете стъпки за реализацията на тези промени.



С уважение и с надежда,

гр. Русе Иво Минчев

24.02.2022 г. …………………………..